# Il-Ġurnal Uffiċjali L 112I/2019

| | ISSN 1977-074X |
| --- | --- |
| Il-Ġurnal Uffiċjali
  tal-Unjoni Ewropea | L 112I |
| | |
| Edizzjoni bil-Malti | Leġiżlazzjoni | Volum 6226 ta' April 2019 |

ISSN 1977-074X

Il-Ġurnal Uffiċjali

tal-Unjoni Ewropea

L 112I

Edizzjoni bil-Malti

Leġiżlazzjoni

Volum 6226 ta' April 2019

---

| Werrej | | II   Atti mhux leġiżlattivi | Paġna |
| --- | --- | --- | --- |
| | | REGOLI TA' PROĊEDURA |
| | * | Deċiżjoni tal-Bank Ewropew tal-Investiment tas-26 ta' Frar 2019 li tistabbilixxi r-regoli interni dwar l-ipproċessar tad-data personali mid-Direttorat tal-Persunal tal-Bank Ewropew tal-Investiment relatat mal-forniment ta' informazzjoni lis-suġġetti tad-data u r-restrizzjoni ta' xi wħud mid-drittijiet tagħhom | 1 |

Werrej

II   Atti mhux leġiżlattivi

Paġna

REGOLI TA' PROĊEDURA

*

Deċiżjoni tal-Bank Ewropew tal-Investiment tas-26 ta' Frar 2019 li tistabbilixxi r-regoli interni dwar l-ipproċessar tad-data personali mid-Direttorat tal-Persunal tal-Bank Ewropew tal-Investiment relatat mal-forniment ta' informazzjoni lis-suġġetti tad-data u r-restrizzjoni ta' xi wħud mid-drittijiet tagħhom

1

| MT | L-Atti li t-titoli tagħhom huma stampati b'tipa ċara huma dawk li għandhom x'jaqsmu mal-maniġment ta' kuljum ta' materji agrikoli, u li ġeneralment huma validi għal perijodu limitat.
  It-titoli ta'l-atti l-oħra kollha huma stampati b'tipa skura u mmarkati b'asterisk quddiemhom. |
| --- | --- |

MT

L-Atti li t-titoli tagħhom huma stampati b'tipa ċara huma dawk li għandhom x'jaqsmu mal-maniġment ta' kuljum ta' materji agrikoli, u li ġeneralment huma validi għal perijodu limitat.

It-titoli ta'l-atti l-oħra kollha huma stampati b'tipa skura u mmarkati b'asterisk quddiemhom.

---

II Atti mhux leġiżlattivi

REGOLI TA' PROĊEDURA

| 26.4.2019 | MT | Il-Ġurnal Uffiċjali tal-Unjoni Ewropea | LI 112/1 |
| --- | --- | --- | --- |

26.4.2019

MT

Il-Ġurnal Uffiċjali tal-Unjoni Ewropea

LI 112/1

---

DEĊIŻJONI TAL-BANK EWROPEW TAL-INVESTIMENT

tas-26 ta' Frar 2019

li tistabbilixxi r-regoli interni dwar l-ipproċessar tad-data personali mid-Direttorat tal-Persunal tal-Bank Ewropew tal-Investiment relatat mal-forniment ta' informazzjoni lis-suġġetti tad-data u r-restrizzjoni ta' xi wħud mid-drittijiet tagħhom

IL-BANK EWROPEW TAL-INVESTIMENT (“BEI”),

Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 309,

Wara li kkunsidra r-Regolament (UE) 2018/1725 tal-Parlament Ewropew u tal-Kunsill tat-23 ta' Ottubru 2018 dwar il-protezzjoni ta' persuni fiżiċi fir-rigward tal-ipproċessar ta' data personali mill-istituzzjonijiet, il-korpi, l-uffiċċji u l-aġenziji tal-Unjoni u dwar il-moviment liberu ta' dak id-data, u li jirrevoka r-Regolament (KE) Nru 45/2001 u d-Deċiżjoni Nru 1247/2002/KE,

Billi:

Skont l-Artikolu 38 tar-Regolamenti tal-Persunal tal-BEI I u II, jistgħu jiġu adottati miżuri addizzjonali kontra l-membri tal-persunal li jonqsu milli jissodisfaw l-obbligi tagħhom lejn il-BEI skont il-proċedura stipulata fl-Artikolu 40 ta' dawn ir-regolamenti. Skont l-Artikolu 41 tar-Regolamenti tal-Persunal tal-BEI I u II, tilwim għajr dak li jinqala' b'konsegwenza tal-applikazzjoni ta' miżuri dixxiplinarji stipulati taħt l-Artikolu 38 ta' dawn ir-regolamenti, jista' jitressaq quddiem Bord ta' Konċiljazzjoni. Skont il-Politika tal-BEI dwar id-Dinjità fuq il-Post tax-Xogħol u l-Linji Gwida tal-BEI dwar il-Proċedura tal-Appelli tal-Valutazzjonijiet, il-BEI jrid jieħu ħsieb l-ilmenti dwar il-fastidju u l-appelli kontra l-valutazzjonijiet tal-prestazzjoni rispettivament.

L-organizzazzjoni u l-ġestjoni tal-proċeduri stabbiliti fl-Artikoli 40 u 41 tar-Regolamenti tal-Persunal tal-BEI I u II kif ukoll fil-Politika tal-BEI dwar id-Dinjità fuq il-Post tax-Xogħol u l-Linji Gwida tal-BEI dwar il-Proċedura tal-Appelli tal-Valutazzjonijiet hija r-responsabbiltà primarja tad-Direttorat tal-Persunal tal-BEI. B'mod partikolari, id-Direttorat tal-Persunal jipprovdi appoġġ lil u jaġixxi bħala segretarjat legali għall-korpi inkarigati bil-proċeduri msemmija.

Waqt li jwettaq il-kompiti tiegħu, id-Direttorat tal-Persunal huwa marbut li jirrispetta d-drittijiet ta' persuni fiżiċi fir-rigward tal-ipproċessar tad-data personali skont l-Artikolu 8(1) tal-Karta tad-Drittijiet Fundamentali tal-Unjoni Ewropea u skont l-Artikolu 16(1) tat-Trattat dwar il-Funzjonament tal-Unjoni Ewropea, kif ukoll skont l-atti legali bbażati fuq dawk id-dispożizzjonijiet. Fl-istess ħin, id-Direttorat tal-Persunal huwa meħtieġ li jikkonforma ma' regoli stretti ta' kunfidenzjalità u segretezza professjonali msemmija fir-Regolamenti tal-Persunal tal-BEI u fil-Kodiċi tal-Kondotta tal-Persunal tal-BEI u biex jiżgura l-osservanza tad-drittijiet proċedurali tal-persuni kkonċernati u x-xhieda, b'mod partikolari d-dritt tal-persuni kkonċernati għal proċess ġust u l-preżunzjoni ta' innoċenza.

F'ċerti ċirkostanzi, ikun meħtieġ li jiġu rrikonċiljati d-drittijiet tas-suġġetti tad-data skont ir-Regolament (UE) 2018/1725 (1) bl-iskopijiet u l-ħtiġijiet tal-kompiti tad-Direttorat tal-Persunal, kif ukoll ir-rispett sħiħ għad-drittijiet fundamentali u l-libertajiet ta' suġġetti tad-data oħrajn. Għal dak il-għan, l-Artikolu 25 ta' dak ir-Regolament jipprovdi l-possibbiltà lid-Direttorat tal-Persunal li jirrestrinġi l-applikazzjoni tal-Artikoli 14 sa 22, u 35, kif ukoll l-Artikolu 4 tiegħu, safejn id-dispożizzjonijiet tiegħu jikkorrispondu għad-drittijiet u l-obbligi previsti fl-Artikoli 14 sa 22.

Sabiex jiżgura l-effettività tal-proċeduri mwettqa mill-Kumitat Dixxiplinari u l-Bord ta' Konċiljazzjoni stabbiliti skont l-Artikoli 40 u 41 rispettivament tar-Regolamenti tal-Persunal I u II u mill-Panel għad-Dinjità fuq il-Post tax-Xogħol u l-Panel tal-Aġġudikazzjoni stabbiliti skont il-Politika dwar id-Dinjità fuq il-Post tax-Xogħol tal-BEI u l-Proċedura tal-Appelli tal-Valutazzjonijiet rispettivament filwaqt li jirrispettaw l-istandards tal-protezzjoni ta' data personali skont ir-Regolament (UE) 2018/1725, jenħtieġ li jiġu adottati regoli interni skont liema d-Direttorat tal-Persunal jista' jirrestrinġi d-drittijiet tas-suġġetti tad-data skont l-Artikolu 25(1)(c)(g) u (h) tar-Regolament (UE) 2018/1725.

Ir-regoli interni għandhom japplikaw għall-operazzjonijiet tal-ipproċessar kollha mwettqa mid-Direttorat tal-Persunal fil-prestazzjoni tal-mandat tiegħu skont l-Artikoli 40 u 41 tar-Regolamenti tal-Persunal tal-BEI I u II u skont il-Politika tal-BEI dwar id-Dinjità fuq il-Post tax-Xogħol u l-Linji Gwida dwar il-Proċedura tal-Appelli tal-Valutazzjonijiet. Dawk ir-regoli għandhom japplikaw għall-operazzjonijiet tal-ipproċessar imwettqa qabel il-bidu tal-proċeduri mwettqa mill-Kumitat Dixxiplinarju, il-Bord ta' Konċiljazzjoni, il-Panel għad-Dinjità fuq il-Post tax-Xogħol u l-Panel tal-Aġġudikazzjoni, filwaqt li dawk il-proċeduri jkunu għaddejjin u fil-kors tas-segwitu tal-eżitu ta' dawn il-proċeduri.

Sabiex ikun konformi mal-Artikoli 14, 15 u 16 tar-Regolament (UE) 2018/1725, il-kontrollur tad-data għandu jinforma lill-individwi kollha bl-attivitajiet tiegħu li jinvolvu l-ipproċessar tad-data personali tagħhom u tad-drittijiet tagħhom b'mod trasparenti u koerenti fil-forma ta' avviżi dwar il-protezzjoni tad-data ppubblikati fuq l-intranet tal-BEI, kif ukoll jinforma individwalment lis-suġġetti tad-data rilevanti dwar l-attivitajiet tiegħu, primarjament persuni kkonċernati, partijiet u xhieda.

Barra minn dan, sabiex tinżamm kooperazzjoni effettiva, jista' jkun meħtieġ li d-Direttorat tal-Persunal japplika restrizzjonijiet għad-drittijiet tas-suġġetti tad-data biex jipproteġu informazzjoni li fiha data personali li ġejja minn servizzi oħrajn tal-BEI, istituzzjonijiet, korpi, uffiċċji u aġenziji tal-Unjoni Ewropea, awtoritajiet kompetenti tal-Istati Membri u pajjiżi terzi, kif ukoll minn organizzazzjonijiet internazzjonali. Għaldaqstant, id-Direttorat tal-Persunal għandu jikkonsulta lil dawk is-servizzi oħrajn tal-BEI, istituzzjonijiet, korpi, uffiċċji, aġenziji, awtoritajiet u organizzazzjonijiet internazzjonali dwar ir-raġunijiet rilevanti għar-restrizzjonijiet kif ukoll in-neċessità u l-proporzjonalità tar-restrizzjonijiet.

Id-Direttorat tal-Persunal għandu jimmaniġġja r-restrizzjonijiet kollha b'mod trasparenti u jirreġistra kull applikazzjoni tar-restrizzjonijiet f'sistema ta' reġistrazzjoni korrispondenti.

Skont l-Artikolu 25(8) tar-Regolament (UE) 2018/1725, il-kontrolluri jistgħu jiddiferixxu, iħallu barra jew jirrifjutaw li jipprovdu informazzjoni dwar ir-raġunijiet għall-applikazzjoni ta' restrizzjoni għas-suġġett tad-data jekk dan bi kwalunkwe mod jikkomprometti l-għan tar-restrizzjoni. Dan, b'mod partikolari, huwa l-każ ta' restrizzjonijiet għad-drittijiet stipulati fl-Artikoli 16 u 35 tar-Regolament (UE) 2018/1725. Sabiex jiġi żgurat li d-dritt tas-suġġett tad-data li jiġi infurmat skont l-Artikolu 16 u 35 tar-Regolament (UE) 2018/1725 ikun ristrett biss sakemm idumu fis-seħħ ir-raġunijiet għad-diferiment, id-Direttorat tal-Persunal għandu jirrevedi l-pożizzjoni tiegħu regolarment.

Fejn tiġi applikata restrizzjoni tad-drittijiet l-oħra tas-suġġetti tad-data, id-Direttorat tal-Persunal għandu jevalwa fuq bażi ta' każ b'każ jekk il-komunikazzjoni tar-restrizzjoni hijiex se tikkomprometti l-iskop tagħha.

L-Uffiċjal tal-Protezzjoni tad-Data (“DPO”) tal-BEI jista' jwettaq reviżjoni indipendenti tal-applikazzjoni tar-restrizzjonijiet, bil-għan li jiżgura konformità ma' din id-Deċiżjoni,

ADOTTA DIN ID-DEĊIŻJONI:

Artikoli 1

It-tema u l-ambitu

1.   Din id-Deċiżjoni tistabbilixxi r-regoli li għandhom jiġu segwiti mill-kontrollur tad-data rilevanti, kif definit fl-Artikolu 2(1), biex jinforma lis-suġġetti tad-data bl-ipproċessar tad-data tagħhom skont l-Artikoli 14, 15 u 16 tar-Regolament (UE) 2018/1725.

Tistabbilixxi wkoll il-kundizzjonijiet li taħthom il-kontrollur tad-data rilevanti jista' jirrestrinġi l-applikazzjoni tal-Artikoli 14 sa 22 u 35 kif ukoll l-Artikolu 4, tar-Regolament, skont l-Artikolu 25(1)(c), (g) u (h) ta' dak ir-Regolament.

2.   Din id-Deċiżjoni tapplika għall-ipproċessar tad-data personali mid-Direttorat tal-Persunal għall-iskop tal-attivitajiet eżegwiti, jew b'rabta magħhom, sabiex jitwettqu l-kompiti msemmija fl-Artikoli 40 u 41 tar-Regolamenti tal-Persunal tal-BEI I u II kif ukoll il-Politika tal-BEI dwar id-Dinjità fuq il-Post tax-Xogħol, il-Linji Gwida tal-BEI dwar il-Proċedura tal-Appelli tal-Valutazzjonijiet u emendi sussegwenti tagħhom.

3.   Fil-qafas tal-mandat tiegħu, id-Direttorat tal-Persunal jipproċessa bosta kategoriji ta' data personali, b'mod partikolari data ta' identifikazzjoni, data tal-kuntatt, data professjonali u data dwar involviment f'każ.

Artikolu 2

Speċifikazzjoni tal-kontrollur u salvagwardji

1.   Il-kontrollur tal-operazzjonijiet ta' proċessar huwa d-Direttur Ġenerali tal-Persunal.

2.   Id-data personali hija maħżuna f'ambjent elettroniku u fiżiku sigur, li jimpedixxi aċċess jew trasferiment illegali ta' data lil persuni li m'għandhomx għalfejn ikunu jafu.

3.   Id-data personali pproċessata tinżamm għal mill-inqas sitt xhur u sa għaxar snin. Aktar dettalji dwar it-tul eżatt tal-perjodi ta' żamma għal kull proċedura jistgħu jinstabu fl-Iskeda taż-Żamma tad-Direttorat tal-Persunal.

4.   Perjodi itwal mill-perjodu speċifikat hawn fuq huma applikati għal każijiet eċċezzjonali u ġustifikati debitament, soġġetti għal qbil tad-DPO.

Artikolu 3

Eċċezzjonijiet u restrizzjonijiet applikabbli

1.   Fejn id-Direttorat tal-Persunal jeżerċita d-dmirijiet tiegħu fir-rigward tad-drittijiet tas-suġġetti tad-data skont ir-Regolament (UE) 2018/1725, għandu jikkunsidra jekk tapplikax xi waħda mill-eċċezzjonijiet stipulati f'dak ir-Regolament.

2.   Soġġett għall-Artikoli 4 sa 7 ta' din id-Deċiżjoni, id-Direttorat tal-Persunal jista' jirrestrinġi l-applikazzjoni tal-Artikoli 14 sa 22 u l-Artikolu 35 tar-Regolament (UE) 2018/1725, kif ukoll l-Artikolu 4 tiegħu sakemm id-dispożizzjonijiet tiegħu jikkorrispondu mad-drittijiet u l-obbligi previsti fl-Artikoli 14 sa 22 ta' dan ir-regolament fejn l-eżerċitar ta' dawk id-drittijiet u l-obbligi jipperikola l-għan tal-proċeduri stipulati fl-Artikoli 40 u 41 tar-Regolamenti tal-Persunal tal-BEI I u II kif ukoll fil-Politika tal-BEI dwar id-Dinjità fuq il-Post tax-Xogħol u l-Linji Gwida tal-BEI dwar il-Proċeduri tal-Appelli tal-Valutazzjonijiet, jew jaffettwa ħażin id-drittijiet u l-libertajiet ta' suġġetti tad-data oħrajn.

3.   Soġġett għall-Artikoli 4 sa 7 ta' din id-Deċiżjoni, id-Direttorat tal-Persunal jista' jirrestrinġi d-drittijiet u l-obbligi msemmija fil-paragrafu 2 ta' dan l-Artikolu fir-rigward tad-data personali miksuba minn servizzi oħra tal-BEI, jew istituzzjonijiet, korpi, aġenziji u uffiċċji oħra tal-Unjoni Ewropea, awtoritajiet kompetenti ta' Stati Membri jew pajjiżi terzi jew minn organizzazzjonijiet internazzjonali, fiċ-ċirkostanzi li ġejjin:

| (a) | fejn l-eżerċitar ta' dawk id-drittijiet u l-obbligi jkun jista' jiġi ristrett minn servizzi oħra tal-BEI, jew minn istituzzjonijiet, korpi, aġenziji u uffiċċji oħra tal-Unjoni Ewropea fuq il-bażi ta' atti oħra stipulati fl-Artikolu 25 tar-Regolament jew skont il-Kapitolu IX ta' dak ir-Regolament; |
| --- | --- |

(a)

fejn l-eżerċitar ta' dawk id-drittijiet u l-obbligi jkun jista' jiġi ristrett minn servizzi oħra tal-BEI, jew minn istituzzjonijiet, korpi, aġenziji u uffiċċji oħra tal-Unjoni Ewropea fuq il-bażi ta' atti oħra stipulati fl-Artikolu 25 tar-Regolament jew skont il-Kapitolu IX ta' dak ir-Regolament;

| (b) | fejn l-eżerċitar ta' dawk id-drittijiet u l-obbligi jista' jiġi ristrett mill-awtoritajiet kompetenti tal-Istati Membri abbażi tal-atti msemmija fl-Artikolu 23 tar-Regolament (UE) 2016/679 tal-Parlament Ewropew u tal-Kunsill (2), jew skont miżuri nazzjonali li jittrasponu l-Artikoli 13(3), 15(3) jew 16(3) tad-Direttiva (UE) 2016/680 tal-Parlament Ewropew u tal-Kunsill (3); |
| --- | --- |

(b)

fejn l-eżerċitar ta' dawk id-drittijiet u l-obbligi jista' jiġi ristrett mill-awtoritajiet kompetenti tal-Istati Membri abbażi tal-atti msemmija fl-Artikolu 23 tar-Regolament (UE) 2016/679 tal-Parlament Ewropew u tal-Kunsill (2), jew skont miżuri nazzjonali li jittrasponu l-Artikoli 13(3), 15(3) jew 16(3) tad-Direttiva (UE) 2016/680 tal-Parlament Ewropew u tal-Kunsill (3);

| (c) | fejn l-eżerċitar ta' dawk id-drittijiet u l-obbligi jistgħu jipperikolaw il-kooperazzjoni tad-Direttorat tal-Persunal ma' pajjiżi terzi jew organizzazzjonijiet internazzjonali fit-twettiq tal-kompiti tiegħu. |
| --- | --- |

(c)

fejn l-eżerċitar ta' dawk id-drittijiet u l-obbligi jistgħu jipperikolaw il-kooperazzjoni tad-Direttorat tal-Persunal ma' pajjiżi terzi jew organizzazzjonijiet internazzjonali fit-twettiq tal-kompiti tiegħu.

Qabel ma japplikaw ir-restrizzjonijiet fiċ-ċirkustanzi msemmija fil-punti (a) u (b) tal-ewwel subparagrafu, id-Direttorat tal-Persunal għandu jikkonsulta s-servizzi rilevanti tal-BEI, l-istituzzjonijiet, il-korpi, l-aġenziji, l-uffiċċji tal-Unjoni Ewropea jew l-awtoritajiet kompetenti tal-Istati Membri sakemm ma jkunx ċar għad-Direttorat tal-Persunal li l-applikazzjoni ta' restrizzjoni tkun prevista minn wieħed mill-atti msemmija f'dawk il-punti.

Il-punt (c) tal-ewwel subparagrafu ma għandux japplika meta l-interessi tal-Unjoni Ewropea biex tikkoopera ma' pajjiżi terzi jew ma' organizzazzjonijiet internazzjonali jkunu megħluba mill-interessi jew mid-drittijiet u l-libertajiet fundamentali tas-suġġetti tad-data.

4.   Il-paragrafi 1, 2 u 3 huma mingħajr preġudizzju għall-applikazzjoni ta' deċiżjonijiet oħra tal-BEI li jistabbilixxu regoli interni dwar il-forniment ta' informazzjoni lis-suġġetti tad-data u r-restrizzjoni ta' ċerti drittijiet skont l-Artikolu 25 tar-Regolament (UE) 2018/1725.

Artikolu 4

L-għoti ta' informazzjoni lis-suġġetti tad-data

1.   Id-Direttorat tal-Persunal għandu jippubblika, fuq l-intranet tal-BEI, avviżi ta' protezzjoni tad-data li jinformaw lis-suġġetti tad-data kollha dwar l-attivitajiet tiegħu li jinvolvu l-ipproċessar tad-data personali tagħhom.

2.   Id-Direttorat tal-Persunal għandu jinforma individwalment lis-suġġetti tad-data li huwa partijiet fi proċedura, persuni kkonċernati minn proċedura jew xhieda.

3.   Fejn id-Direttorat tal-Persunal jirrestrinġi, b'mod sħiħ jew parzjali, l-għoti ta' informazzjoni lis-suġġetti tad-data msemmija fil-paragrafu 2, huwa għandu jirreġistra r-raġunijiet għar-restrizzjoni, inkluża valutazzjoni tan-neċessità u l-proporzjonalità tar-restrizzjoni.

Għal dak il-għan, ir-reġistru għandu jiddikjara kif l-għoti tal-informazzjoni jipperikola l-għan tal-proċedura rispettiva, jew tar-restrizzjonijiet applikati skont l-Artikolu 3(3), jew kif jista' jaffettwa b'mod ħażin id-drittijiet u l-libertajiet tas-suġġetti tad-data l-oħrajn.

Għandhom jiġu rreġistrati r-rekords u, fejn applikabbli, id-dokumenti li jkun fihom elementi fattwali u legali. Dawn għandhom ikunu disponibbli għall-Kontrollur Ewropew għall-Protezzjoni tad-Data (KEPD) fuq talba.

4.   Ir-restrizzjoni msemmija fil-paragrafu 3 għandha tkompli tapplika sakemm ir-raġunijiet li jiġġustifikawha jibqgħu applikabbli.

Fejn ir-raġunijiet għar-restrizzjoni ma jkunux għadhom japplikaw, id-Direttorat tal-Persunal għandu jipprovdi l-informazzjoni kkonċernata u r-raġunijiet għar-restrizzjoni lis-suġġett tad-data. Fl-istess ħin, id-Direttorat tal-Persunal għandu jinforma lis-suġġett tad-data bil-possibbiltà li jressaq ilment quddiem il-KEPD fi kwalunkwe ħin jew li jitlob rimedju ġudizzjarju quddiem il-Qorti tal-Ġustizzja tal-Unjoni Ewropea.

Id-Direttorat tal-Persunal għandu jirrevedi l-applikazzjoni tar-restrizzjoni mill-inqas kull sitt xhur mill-adozzjoni tiegħu u fl-għeluq tal-proċedura rilevanti. Wara dan, il-kontrollur għandu jimmonitorja l-ħtieġa li kwalunkwe restrizzjoni tinżamm fuq bażi annwali.

Artikolu 5

Dritt ta' aċċess mis-suġġett tad-data

1.   Meta s-suġġetti tad-data jitolbu aċċess għad-data personali tagħhom ipproċessata fil-kuntest ta' każ speċifiku wieħed jew aktar jew ta' operazzjoni ta' pproċessar partikolari, skont l-Artikolu 17 tar-Regolament (UE) 2018/1725, id-Direttorat tal-Persunal għandu jillimita l-valutazzjoni tiegħu tat-talba għal tali data personali biss.

2.   Meta d-Direttorat tal-Persunal jirrestrinġi, b'mod sħiħ jew parzjali, id-dritt ta' aċċess, imsemmi fl-Artikolu 17 tar-Regolament, huwa għandu jieħu l-passi li ġejjin:

| (a) | għandu jinforma lis-suġġett tad-data kkonċernat, fir-riposta tiegħu għat-talba, bir-restrizzjoni applikata u bir-raġunijiet prinċipali għaliha, u bil-possibbiltà li jressaq ilment quddiem il-KEPD jew li jitlob rimedju ġudizzjarju quddiem il-Qorti tal-Ġustizzja tal-Unjoni Ewropea; |
| --- | --- |

(a)

għandu jinforma lis-suġġett tad-data kkonċernat, fir-riposta tiegħu għat-talba, bir-restrizzjoni applikata u bir-raġunijiet prinċipali għaliha, u bil-possibbiltà li jressaq ilment quddiem il-KEPD jew li jitlob rimedju ġudizzjarju quddiem il-Qorti tal-Ġustizzja tal-Unjoni Ewropea;

| (b) | għandu jirreġistra r-raġunijiet għar-restrizzjoni, inkluża valutazzjoni tan-neċessità u l-proporzjonalità tar-restrizzjoni; għal dak il-għan, ir-rekord għandu jiddikjara kif l-għoti tal-informazzjoni jipperikola l-għan tal-proċedura rispettiva jew tar-restrizzjonijiet applikati skont l-Artikolu 3(3), jew kif jista' jaffettwa b'mod ħażin id-drittijiet u l-libertajiet tas-suġġetti tad-data l-oħrajn. |
| --- | --- |

(b)

għandu jirreġistra r-raġunijiet għar-restrizzjoni, inkluża valutazzjoni tan-neċessità u l-proporzjonalità tar-restrizzjoni; għal dak il-għan, ir-rekord għandu jiddikjara kif l-għoti tal-informazzjoni jipperikola l-għan tal-proċedura rispettiva jew tar-restrizzjonijiet applikati skont l-Artikolu 3(3), jew kif jista' jaffettwa b'mod ħażin id-drittijiet u l-libertajiet tas-suġġetti tad-data l-oħrajn.

L-għoti ta' informazzjoni kif imsemmi fil-punt (a) jista' jiġi differit, jitħalla barra jew jiġi miċħud skont l-Artikolu 25(8) tar-Regolament (UE) 2018/1725.

3.   Ir-reġistrazzjoni msemmija fil-punt (b) tal-ewwel subparagrafu tal-paragrafu 2 u, fejn applikabbli, id-dokumenti li fihom elementi fattwali u legali sottostanti għandhom jiġu rreġistrati. Dawn għandhom ikunu disponibbli għall-KEPD fuq talba. L-Artikolu 25(7) tar-Regolament (UE) Nru 2018/1725 għandu jgħodd.

Artikolu 6

Dritt ta' rettifika, tħassir u restrizzjoni ta' pproċessar

Meta d-Direttorat tal-Persunal jirrestrinġi, b'mod sħiħ jew parzjali, l-applikazzjoni tad-dritt għal rettifika, tħassir jew id-dritt tar-restrizzjoni tal-ipproċessar, kif imsemmi fl-Artikoli 18, 19(1) u 20(1) tar-Regolament (UE) 2018/1725, huwa għandu jieħu l-passi stipulati fl-Artikolu 5(2) ta' din id-Deċiżjoni u jirreġistra r-rekord skont l-Artikolu 5(3) tiegħu.

Artikolu 7

Komunikazzjoni ta' ksur ta' data personali lis-suġġett tad-data

Meta d-Direttorat tal-Persunal jirrestrinġi l-komunikazzjoni ta' ksur ta' data personali lis-suġġett tad-data, imsemmija fl-Artikolu 35 tar-Regolament (UE) 2018/1725, huwa għandu jniżżel u jirreġistra r-raġunijiet għar-restrizzjoni f'konformità mal-Artikolu 4(3) ta' din id-Deċiżjoni. Għandu japplika l-Artikolu 4(4) ta' din id-Deċiżjoni.

Artikolu 8

Reviżjoni mill-Uffiċjal tal-Protezzjoni tad-Data

Id-Direttorat tal-Persunal għandu jinforma, mingħajr dewmien żejjed, lid-DPO kull meta jirrestrinġi l-applikazzjoni tad-drittijiet tas-suġġett tad-data b'din id-Deċiżjoni u għandu jagħti aċċess għar-rekord u l-valutazzjoni tan-neċessità u l-proporzjonalità tar-restrizzjoni.

Id-DPO jista' jitlob lid-Direttorat tal-Persunal bil-miktub sabiex jirrevedi l-applikazzjoni tar-restrizzjonijiet. Id-Direttorat tal-Persunal għandu jinforma lid-DPO bil-miktub dwar l-eżitu tar-reviżjoni mitluba.

Artikolu 9

Dħul fis-seħħ

Din id-Deċiżjoni ġiet approvata mill-Bord tad-Diretturi tal-BEI fis-26 ta' Frar 2019 u tidħol fis-seħħ fid-data tal-pubblikazzjoni tagħha fuq il-paġna web tal-BEI.

Magħmul fil-Lussemburgu, is-26 ta' Frar 2019.

---

(1)  Ir-Regolament (UE) 2018/1725 tal-Parlament Ewropew u tal-Kunsill tat-23 ta' Ottubru 2018 dwar il-protezzjoni ta' persuni fiżiċi fir-rigward tal-ipproċessar ta' data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta' tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).

1

(2)  Ir-Regolament (UE) 2016/679 tal-Parlament Ewropew u tal-Kunsill tas-27 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il-moviment liberu ta' tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, p. 1).

2

(3)  Id-Direttiva (UE) 2016/680 tal-Parlament Ewropew u tal-Kunsill tas-27 ta' April 2016 dwar il-protezzjoni ta' persuni fiżiċi fir-rigward tal-ipproċessar ta' data personali mill-awtoritajiet kompetenti għall-finijiet tal-prevenzjoni, l-investigazzjoni, is-sejbien jew il-prosekuzzjoni ta' reati kriminali jew l-eżekuzzjoni ta' pieni kriminali, u dwar il-moviment liberu ta' tali data, u li tħassar id-Deċiżjoni Qafas tal-Kunsill 2008/977/ĠAI (ĠU L 119, 4.5.2016, p. 89).

3

---